钦定古今图书集成/理学汇编/字学典/第052卷 > 张怀瓘书断 > 《篆韵集钞序》宋·濂
## 钦定古今图书集成/理学汇编/字学典/第052卷 > 张怀瓘书断 > 《篆韵集钞序》宋·濂

鄱阳刘彦正，幼承先训，留意篆学，历年之久，靡不贯
通。于是用韵，分以五音，每字之下，又析以九类，先后
之说，有相发明者，辄具录之，字义未安者，必疏其是
非而申以己说。《说文》所引古文六经，其字与今所行
本或不同，集为一编，以附于后，共成若干卷，精密而
不失于粗疏，严简而不至于穴泛，其可传世盖无疑
已。虽然，《说文》其至矣乎！濂自来金陵，见《六书正讹》《说
文字原》二书，乃鄱阳周伯琦所著，颇以许氏为宗。今
又观是书，亦羽翼《说文》之学，惟恐其不明，何鄱阳之
多贤耶？周氏所著已盛行此编，士大夫多取观之。濂
故为序作者之意于编首。呜呼！契二仪之运，该万汇
之理，无过于《六书》。博雅之士，慎无以为《小学》而忽诸，
则善矣。煜字彦正，知严州建德县，气貌粹然，有道之
士也。其于名物制度之学尤精云。